Prentútgáfa Stundarinnar kemur næst út þann 20. desember . Þrír mánuðir í Mexíkó : Stjörnuskoðun og steinrunnið vatn Sunna Dís Másdóttir pakkaði fjölskyldunni niður í byrjun október og lagði af stað í bakpokaferðalag um Mexíkó með eiginmanni og tveimur börnum . Eftir mánaðardvöl í borginni Oaxaca , í samnefndu héraði , liggur leiðin niður að strönd Kyrrahafsins , með bæði maga og huga fulla af nýrri reynslu . Leigubílaröðin á La Entrega-ströndinni í Huatulco er lengst um fimmleytið í eftirmiðdaginn . Þá er skugginn farinn að fikra sig eftir gulum sandinum , vaggandi og hægfara eins og gömul kona með ávaxtakörfu á höfðinu . Við látum röðina ekki á okkur fá . Við erum saltstorkin og með sand á milli tánna , en sólin er notaleg á þessum tíma dags og það er dálítil gola . Hver á fætur annarri tínast mexíkósku fjölskyldurnar líka inn í bílana sína , klyfjaðar kæliboxum , sólhlífum , sundgleraugum og öndunarpípum , syfjuðum börnum . Maðurinn í hvíta plaststólnum kallar aftur og aftur í talstöðina eftir fleiri leigubílum . Þeir birtast efst á bílastæðinu , renna letilega niður að röðinni þar sem fólk stígur inn og heldur heim á leið . Um daginn þurftum við að bíða nokkuð lengi , maðurinn í hvíta plaststólnum ekki kominn á sinn stað . Þann daginn tókum við engan leigubíl heldur þáðum farið sem heimakonan bauð – hún var að skutla fjölskyldunni sinni ...